CELEX: 32019D0264
Language: el
Date: 2019-02-07 00:00:00
Title: Απόφαση (ΚΕΠΠΑ) 2019/264 της Επιτροπής Πολιτικής και Ασφάλειας, της 7ης Φεβρουαρίου 2019, σχετικά με τον διορισμό του διοικητή επιχειρήσεων της ΕΕ για τη στρατιωτική επιχείρηση της Ευρωπαϊκής Ένωσης στη Βοσνία-Ερζεγοβίνη και την κατάργηση της απόφασης (ΚΕΠΠΑ) 2017/464 (BiH/27/2019)

15.2.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 44/12
               
            
         ΑΠΟΦΑΣΗ (ΚΕΠΠΑ) 2019/264 ΤΗΣ ΕΠΙΤΡΟΠΗΣ ΠΟΛΙΤΙΚΗΣ ΚΑΙ ΑΣΦΑΛΕΙΑΣ
         της 7ης Φεβρουαρίου 2019
         σχετικά με τον διορισμό του διοικητή επιχειρήσεων της ΕΕ για τη στρατιωτική επιχείρηση της Ευρωπαϊκής Ένωσης στη Βοσνία-Ερζεγοβίνη και την κατάργηση της απόφασης (ΚΕΠΠΑ) 2017/464 (BiH/27/2019)
         Η ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 38 τρίτο εδάφιο,
         Έχοντας υπόψη την κοινή δράση 2004/570/ΚΕΠΠΑ του Συμβουλίου, της 12ης Ιουλίου 2004, για τη στρατιωτική επιχείρηση της Ευρωπαϊκής Ένωσης στη Βοσνία-Ερζεγοβίνη (1), και ιδίως το άρθρο 6,
         Εκτιμώντας τα ακόλουθα:
         
                     (1)
                  
                  
                     Δυνάμει του άρθρου 6 παράγραφος 1 της κοινής δράσης 2004/570/ΚΕΠΠΑ, το Συμβούλιο εξουσιοδότησε την Επιτροπή Πολιτικής και Ασφάλειας να λάβει τις σχετικές αποφάσεις για τον διορισμό του διοικητή επιχειρήσεων της ΕΕ.
                  
               
                     (2)
                  
                  
                     Στις 7 Μαρτίου 2017, η Επιτροπή Πολιτικής και Ασφάλειας εξέδωσε την απόφαση (ΚΕΠΠΑ) 2017/464 (2) διορίζοντας τον Υποδιοικητή της Ανωτέρας Συμμαχικής Διοικήσεως Ευρώπης (DSACEUR), Στρατηγό Sir James EVERARD, ως διοικητή επιχειρήσεων της ΕΕ για τη στρατιωτική επιχείρηση της Ευρωπαϊκής Ένωσης στη Βοσνία-Ερζεγοβίνη.
                  
               
                     (3)
                  
                  
                     Στις 29 Μαρτίου 2017 το Ηνωμένο Βασίλειο της Μεγάλης Βρετανίας και της Βόρειας Ιρλανδίας γνωστοποίησε στο Ευρωπαϊκό Συμβούλιο, σύμφωνα με το άρθρο 50 παράγραφος 2 της Συνθήκης για την Ευρωπαϊκή Ένωση, την πρόθεσή του να αποχωρήσει από την Ευρωπαϊκή Ένωση.
                  
               
                     (4)
                  
                  
                     Στις 8 Οκτωβρίου 2018, η Επιτροπή Πολιτικής και Ασφάλειας αποφάσισε κατ' αρχήν ότι o Υπαρχηγός του Ανώτατου Στρατηγείου Συμμαχικών Δυνάμεων Ευρώπης (SHAPE) θα πρέπει να διοριστεί ως διοικητής επιχειρήσεων της ΕΕ για τη στρατιωτική επιχείρηση της Ευρωπαϊκής Ένωσης στη Βοσνία-Ερζεγοβίνη από τις 29 Μαρτίου 2019, εφόσον το ΝΑΤΟ επιβεβαιώσει τη διαθεσιμότητά του.
                  
               
                     (5)
                  
                  
                     Στις 7 Δεκεμβρίου 2018, το Βορειοατλαντικό Συμβούλιο επιβεβαίωσε τη διαθεσιμότητα του Υπαρχηγού του SHAPE να αναλάβει τη θέση του διοικητή επιχειρήσεων της ΕΕ για τη στρατιωτική επιχείρηση της Ευρωπαϊκής Ένωσης στη Βοσνία-Ερζεγοβίνη σύμφωνα με τις διευθετήσεις «Βερολίνο +», από τις 29 Μαρτίου 2019.
                  
               
                     (6)
                  
                  
                     Ο αντιστράτηγος Olivier RITTIMANN, Υπαρχηγός του SHAPE, θα διοριστεί κατά συνέπεια ως διοικητής επιχειρήσεων της ΕΕ για τη στρατιωτική επιχείρηση της Ευρωπαϊκής Ένωσης στη Βοσνία-Ερζεγοβίνη από τις 29 Μαρτίου 2019 στις 12:00 ώρα Κεντρικής Ευρώπης.
                  
               
                     (7)
                  
                  
                     Συνεπώς, η απόφαση (ΚΕΠΠΑ) 2017/464 θα πρέπει να καταργηθεί.
                  
               
                     (8)
                  
                  
                     Σύμφωνα με το άρθρο 5 του πρωτοκόλλου αριθ. 22 σχετικά με τη θέση της Δανίας, που προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δε συμμετέχει στην εκπόνηση και την εφαρμογή αποφάσεων και δράσεων της Ευρωπαϊκής Ένωσης που έχουν συνέπειες στην άμυνα.
                  
               
                     (9)
                  
                  
                     Στις 12 και 13 Δεκεμβρίου 2002 το Ευρωπαϊκό Συμβούλιο της Κοπεγχάγης εξέδωσε δήλωση σύμφωνα με την οποία οι διευθετήσεις «Βερολίνο +» και η υλοποίησή τους θα έχουν εφαρμογή μόνο σε όσα κράτη μέλη της Ένωσης είναι ταυτόχρονα είτε μέλη του ΝΑΤΟ είτε συμβαλλόμενα μέρη της «εταιρικής σχέσης για την ειρήνη» και έχουν, ως εκ τούτου, συνάψει διμερείς συμφωνίες ασφάλειας με το ΝΑΤΟ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Ο αντιστράτηγος Olivier RITTIMANN, Υπαρχηγός του Ανώτατου Στρατηγείου Συμμαχικών Δυνάμεων Ευρώπης διορίζεται σε αντικατάσταση του Στρατηγού Sir James EVERARD, ως διοικητής επιχειρήσεων της ΕΕ για τη στρατιωτική επιχείρηση της Ευρωπαϊκής Ένωσης στη Βοσνία-Ερζεγοβίνη από τις 29 Μαρτίου 2019 στις 12:00 ώρα Κεντρικής Ευρώπης.
         
         
            Άρθρο 2
            Η απόφαση 2017/464 (ΚΕΠΠΑ) καταργείται.
         
         
            Άρθρο 3
            Η παρούσα απόφαση αρχίζει να ισχύει στις 29 Μαρτίου 2019.
         
         
            Βρυξέλλες, 7 Φεβρουαρίου 2019.
            
               
                  Για την Επιτροπή Πολιτικής και Ασφάλειας
               
               
                  Η Πρόεδρος
               
               S. FROM-EMMESBERGER
            
         
         
            (1)  ΕΕ L 252 της 28.7.2004, σ. 10.
         
            (2)  Απόφαση (ΚΕΠΠΑ) 2017/464 της Επιτροπής Πολιτικής και Ασφάλειας, της 7ης Μαρτίου 2017, σχετικά με τον διορισμό του διοικητή επιχειρήσεων της ΕΕ για τη στρατιωτική επιχείρηση της Ευρωπαϊκής Ένωσης στη Βοσνία-Ερζεγοβίνη και για την κατάργηση της απόφασης BiH/21/2014 (BiH/24/2017) .(ΕΕ L 72 της 17.3.2017, σ. 70).